AHMAD AL-FARG‘ONIY TAVALLUDINING 1200 YILLIGINI NIShONLASh TO‘G‘RISIDA

Aniq fanlar rivojiga beqiyos hissa qo‘shgan ulug‘ vatandoshimiz, qomusiy alloma Ahmad al-Farg‘oniy ilmiy merosining xalqimiz ma’naviy-madaniy hayotidagi o‘rnini, alloma tavalludining 1200 yilligi YUNESKOning 1998-yildagi tadbirlari rejasiga kiritilganligini hisobga olib hamda uning merosini avaylab-asrash va avlodlarga to‘la yetkazishga keng yo‘l ochish maqsadida Vazirlar Mahkamasi qaror qiladi:
 1. O‘zbekiston Respublikasi Fanlar akademiyasi, Farg‘ona viloyati hokimligi, Madaniyat ishlari vazirligi, respublika “Ma’naviyat va ma’rifat” jamoatchilik markazi va ilmiy-ijodiy ziyolilarning Ahmad al-Farg‘oniy tavalludining 1200 yilligini 1998-yilda YUNESKO ishtirokida keng miqyosda nishonlash haqidagi takliflari qabul qilinsin.
 Ushbu sanaga tayyorgarlik ko‘rish va uni o‘tkazish bo‘yicha tashkiliy qo‘mita tarkibi 1-ilovaga muvofiq tasdiqlansin.
 Tashkiliy qo‘mita tegishli vazirliklar va idoralar, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda bir oy muddatda tadbirlar ishlab chiqsin va uni amalga oshirishga kirishsin.
 2. O‘zbekiston Respublikasi Fanlar akademiyasi, Madaniyat ishlari vazirligi, Tashqi ishlar vazirligi, Yozuvchilar uyushmasi, respublika “Ma’naviyat va ma’rifat” jamoatchilik markazi, YUNESKO ishlari bo‘yicha milliy komissiya, Farg‘ona viloyati hokimligi birgalikda 1998-yilning oktyabr oyida “Ahmad al-Farg‘oniy ilmiy merosining jahon fani taraqqiyotida tutgan o‘rni” mavzuida xalqaro konferensiya va tantanali bayram tadbirlarini tayyorlasinlar va o‘tkazsinlar.
 3. Ahmad al-Farg‘oniy tavalludining 1200 yilligi munosabati bilan Farg‘ona viloyatida quriladigan va ta’mirlanadigan inshootlar ro‘yxati 2-ilovaga muvofiq tasdiqlansin.
 4. O‘zbekiston Respublikasi Fanlar akademiyasi hamda Fan va texnika davlat qo‘mitasi Ahmad al-Farg‘oniyning xorijiy davlatlardagi kutubxonalarda va fuqarolarda saqlanayotgan merosini aniqlash va to‘plash uchun 1997-yildan boshlab maxsus arxeografik ekspeditsiyalar tashkil qilsin.
 5. O‘zbekiston Respublikasi Oliy va o‘rta maxsus ta’lim vazirligi, Xalq ta’limi vazirligi, o‘quv yurtlariga ega bo‘lgan vazirliklar va idoralar 1997-1998-yillarda o‘z tasarruflaridagi barcha turdagi ta’lim muassasalarida Ahmad al-Farg‘oniy o‘quvlarini tashkil etsinlar.
 6. O‘zbekiston Respublikasi Fanlar akademiyasi va Davlat matbuot qo‘mitasi 1997—1999-yillarda Ahmad al-Farg‘oniy asarlari va uning hayoti va ijodiga oid nashrlarni o‘zbek, arab, rus, ingliz va fransuz tillarida chop etishni ta’minlasinlar.
 7. O‘zbekiston Respublikasi Fanlar akademiyasi, Madaniyat ishlari vazirligi, Davlat matbuot qo‘mitasi, “O‘zteleradio” kompaniyasi, Badiiy akademiya, “O‘zbekkino” davlat-aksiyadorlik kompaniyasi, “O‘zbeknavo” gastrol-konsert birlashmasi, Yozuvchilar uyushmasi, Bastakorlar uyushmasi o‘z yo‘nalishlari bo‘yicha Ahmad al-Farg‘oniy merosining mohiyatini va bugungi kundagi ahamiyatini ochib beruvchi eng yaxshi ilmiy, adabiy-badiiy, tasviriy san’at, televideokino, publitsistika, musiqa asarlari uchun xalqaro tanlovlar e’lon qilsinlar.
 8. “O‘zbekkino” davlat-aksiyadorlik kompaniyasi 1998-yilda Ahmad al-Farg‘oniy hayoti va ilmiy faoliyati haqida 2 qismli hujjatli, ilmiy-ommabop, publitsistik film yaratishni va uning xorijiy tillarga dublyaj qilinishini rejalashtirsin.
 9. O‘zbekiston pochta va telekommunikatsiyalar agentligi “O‘zbek allomalari” turkumida pochta markalari va konvertlar chiqarishni muntazam yo‘lga qo‘ysin va uning birinchisini Ahmad al-Farg‘oniy tavalludining 1200 yilligiga bag‘ishlasin.
 10. Ommaviy axborot vositalari Ahmad al-Farg‘oniy hayoti va ilmiy faoliyatining jahon ilm-fani taraqqiyotidagi o‘rni va ahamiyatini, yubileyga tayyorgarlikning borishini keng yoritsinlar.
 11. O‘zbekiston milliy axborot agentligi, “Jahon” axborot agentligi va “O‘zteleradio” kompaniyasi Ahmad al-Farg‘oniy tavalludining 1200 yilligi munosabati bilan amalga oshirilayotgan ishlarni targ‘ib-tashviq qilish, xorijiy ommaviy axborot vositalarini zarur ma’lumotlar bilan ta’minlash chora-tadbirlarini ko‘rsinlar.
 12. Belgilab qo‘yilsinki, yubiley tadbirlarini tayyorlash va o‘tkazish, shuningdek yubiley inshootlarini qurish va ta’mirlash bilan bog‘liq xarajatlar O‘zbekiston Respublikasi Davlat budjeti va mahalliy budjetlar hisobidan teng ulushlarda qoplanadi.
 Yubiley tadbirlarini o‘tkazishga korxonalar va tashkilotlar, jamg‘armalarning, shuningdek xorijiy homiylarning o‘z ulushlarini qo‘shish haqidagi taklif-istaklari qo‘llab-quvvatlansin va ularga nisbatan qonunlarda belgilangan soliqqa oid tegishli imtiyozlar joriy qilinsin.
 13. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari I. Jo‘rabekov zimmasiga yuklansin.